2002

"Kínai-magyar barátság"
2002.08.28.

(FN,MTI-Eco) Kovács László külügyminiszter szerdán hivatalában fogadta Csiang Ji-zsen-t, Sanghaj alpolgármesterét, a kínai kormány világkiállítási különmegbízottját - tájékoztatta Tóth Tamás külügyi szóvivő közleményben az MTI-t. 

A megbeszélésen a kínai politikus - aki első ízben járt Budapesten - rövid áttekintést adott Magyarország és Kína kapcsolatairól, különös tekintettel a két ország közötti gazdasági együttműködésre, valamint kérte a magyar kormány támogatását ahhoz, hogy Sanghaj városa nyerje el a 2010-es világkiállítás rendezési jogát. Az alpolgármester átadta Tang Csia-hszüen kínai külügyminiszter hasonló kérését tartalmazó személyes levelét a magyar diplomácia irányítójának. Csiang Ji-zsen szerint a kétoldalú gazdasági kapcsolatok fejlesztésére jó lehetőséget biztosít Kína hosszabb ideje tartó stabil és dinamikus növekedése, amely a WTO tagság, a külföld felé történő fokozott kínai nyitást követően tovább bővül. Az együttműködés lehetséges területei között említette a gépipart, a gyógyszergyártást, a környezetvédelmet és a turizmust. - A 16 milliós lakossággal rendelkező Sanghaj városa, amely a "Jobb város - jobb élet" jelszóval a 2010. évi világkiállítást kívánja megrendezni, a kínai átlagnál gyorsabban fejlődik. A kínai kormány garantálja, hogy Sanghajnak megfelelő pénzügyi eszközök állnak majd rendelkezésére a világkiállítás sikeres lebonyolításához - áll a közleményben. A szóvivő tájékoztatása szerint a város kötelezettséget vállalt arra, hogy a 2010-es expóhoz szükséges éves 300-400 millió dolláros világkiállítási beruházást folyamatosan biztosítja, elősegítve ez által a mintegy 70 millió, köztük 4-5 millió külföldi látogatóval számoló rendezvény sikerét. Kovács László jelezte, hogy a külkapcsolataiban Európánál távolabb tekintő, azokat a világ számos térségével és országával fejleszteni kívánó Magyarország számára Kína fontos partner. 

- Magyarország, amely az ázsiai ország vonatkozásában az "Egy Kína" elvet követi, jó politikai kapcsolatokat ápol a Kínai Népköztársasággal - szögezte le a külügyminiszter. Hozzátette: Magyarország elismeréssel követi Kína gazdasági fejlődését, fokozottan törekszik azonban a kétoldalú gazdasági kapcsolatokban jelentkező magyar kereskedelmi hiány csökkentésére, a kereskedelmi forgalom kiegyensúlyozottá tételére. A magyar külügyminiszter ezért kérte tárgyalópartnere személyes segítségét ahhoz, hogy a gyors ütemben fejlődő kínai gazdaság, a méreteiben is igen jelentős kínai piac, mind több magyar árut fogadjon. A világkiállítással kapcsolatban Kovács László utalt arra, hogy több város is pályázik a 2010-es rendezés jogára. - A támogatás kérdésében a magyar kormány körültekintően, több szempontot szem előtt tartva hozza meg döntését - közölte a külügyminiszter. Hozzátette, hogy Magyarország jóindulattal kezeli a rendezési jog elnyerésének kínai kezdeményezését. Egyben úgy ítéli meg, hogy a világkiállítás megrendezése esetén a előkészületi munkákba történő magyar bekapcsolódás, a beszállítások lehetősége nagyban elősegítheti a két ország közötti kereskedelmi forgalom kiegyensúlyozottabbá válását. 

Sanghaj rendezi a 2010-es világkiállítást
2002. 12. 03.

(FigyelőNet, MTI-Eco) A kínai Sanghaj városa nyerte el a jogot a 2010-es világkiállítás megrendezésére - jelentették be kedden Monacóban a párizsi székhelyű Nemzetközi Kiállítási Iroda (BIE) tisztviselői. 

A hivatal döntésével Sanghaj a mexikói Querétaro, a dél-koreai Yeosu, a lengyelországi Wroclaw és az orosz főváros, Moszkva elől vitte el a rendezés jogát. 

Kína az expó előtt 3 milliárd dolláros közlekedési és infrastruktúrális beruházást ígért. Sanghajban nyolc kiállítási csarnokot terveznek építeni, hídösszeköttetést a város folyópartjai között és régi városrészek felújítását is ígérték. Shanghaj Kína pénzügyi fővárosa, tavaly az Ázsiai Csendes-óceáni Gazdasági Együttműködési Szervezet (APEC) csúcstalálkozóját látta vendégül.